סאשה". אבא מזג לדודה יין, הביט באימא ואמר: "סאשה זה שם מאוד יפה", ואימא חייכה לדודה, הגישה לאבא את הכוס שלה שימזוג לה גם ואמרה: "זה שם רוסי לא"? "תאילנדי", אמרה הדודה ליזי. "סאשה זה שם תאילנדי", בקבוק היין ביד של אבא התחיל לרעוד, ואני כיסיתי את הפה במפית והשתעלתי מהר לתוכה כשהדודה דיברה. הפנים של אימא היו חיוורות, היא מחתה פיה במפית ואמרה בעדינות: "אני הייתי בטוחה שזה שם רוסי", ואבא אמר : "ברור שזה שם תאילנדי. נתקלתי פעם בשם הזה באיזו אנציקלופדיה והיה כתוב שם שמקור השם הוא תאילנדי".  "נכון מאוד", הדודה ליזי דפקה בידה על השולחן, "וגם יאקו, יאקו זה גם שם תאילנדי, או יפאני אם אני לא טועה". אימא הגישה לדודה ליזי תוספת תפוחי אדמה לצלחת, והדודה תקעה בהם את המזלג שלה ואמרה: "הוא היה ילד מגעיל הסאשה הזה, אני לא מבינה בכלל איך הסכמתי אז לשחק איתו. תמיד ירדה לו נזלת מהאף והידיים שלו היו רטובות כי הוא לא היה מנגב בטישו אף פעם".  אימא החליפה עם אבא מבט מהיר ואמרה לדודה: "יש עוגת קצפת כמו שאת אוהבת לקינוח". ליזי חייכה והקמטים במצחה נמתחו כשאמרה: "בחיי מירה, איך שאת זוכרת הכל", ואחר כך הביטה בחולצה